Til et møde med EU's regeringschefer brokkede Lars Løkke (V) sig over for få rygepauser, skriver den britiske avis The Telegraph

Det trak ud, da regeringschefer fra EU-landene grillede den britiske premierminister David Cameron over hans EU-skeptiske linje torsdag aften.

Op mod tre timer tog mødet, og den danske statsminister Lars Løkke Rasmussen brokkede sig angiveligt over for få rygepauser under forhøret, skriver den største britiske avis The Telegraph.

- Lars Løkke Rasmussen, den danske statsminister, siges at have brokket sig over, at der ikke var nok cigaret-pauser, skriver The Telegraph.

Avisen har på baggrund af anonyme kilder rekonstrueret forløbet under middagen, der handlede om de britiske krav til fremtidens EU-samarbejde. Der står dog intet om, hvor mange kilder, der har fortalt om Lars Løkke, eller hvor tæt på forløbet kilderne har været.

Se også: Løkke: Britisk løsning efter dansk model er en mulighed

David Cameron holdt ifølge avisen en passioneret tale på 40 minutter, som angiveligt gav den EU-skeptiske Cameron mere sympati i EU's magtcirkler.

På et pressemøde efterfølgende fortalte Cameron, han var meget tilfreds med mødets udfald. (Video: AP)

Efter talen fulgte tre timer med spørgsmål til den britiske premierminister fra de resterende 27 regeringschefer om mulige traktat-ændringer. Og det var angiveligt her, at den danske statsminister blev så rygetrængende, at kolleger skulle vide det.

'Ikke nogen appetit'

Nikotin kan tage toppen af sulten, og efter mødet udtalte Lars Løkke, at EU-landene ikke har nogen 'appetit på at sætte gang i traktatændringer med konventer' og det 'kæmpe maskineri', som det ville sætte gang i, hvis EU-traktaten skal laves om.

- Man kan ikke helt udelukke, at man for at finde en løsning er nødt til at lave noget, der egentlig ville kræve en eller anden form for traktatjustering, sagde Lars Løkke Rasmussen fredag ved ankomsten til anden og sidste dag på EU-topmødet i Bruxelles.

Ikke første smøg i uføre

Den danske statsminister har tidligere været i vælten for sin rygning.

Se også: Cameron og EU-toppen klar til kamp om velfærdsydelser

Ekstra Bladet kunne tidligere afsløre, at Løkke under valgkampen i 2011 ikke gad gå ud at ryge på balkonen på First Hotel Atlantic i Aarhus, men i stedet lod sine medlemmer betale rengøring af værelset.

Løkke nægtede at ryge på balkonen

Lars Løkke pulsede også løs under valgkampen i 2011 på det fashionable Hotel Bella Sky i Ørestaden med særlig tilladelse fra hotellets ledelse.

På Bella Sky kostede Løkkes rygning en rengøringsafgift på 2000 kroner. På Atlantic kostede det omkring 1500 kroner. I begge tilfælde har Løkke sendt regningen videre til sine partifæller.

Finansminister Lars Løkke Rasmussen har et anstrengt forhold til sin egen rygning - han passer på ikke at gøre det foran kameraer, men det var ligemeget i 1999... (Foto: Ole Buntzen)

Brød rygeloven

Lars Løkke blev også taget i at ryge på sit kontor i Finansministeriet, da han var finansminister i 2008.

Selv om rygeloven forbød rygning på enkeltmandskontorer, hvor andre end kontorets ejermand kommer i arbejdstiden, havde finansminister Lars Løkke Rasmussen (V) ved flere lejligheder røget på sit eget kontor.

Det skete både før og efter rygelovens ikrafttræden i august 2007, hvor Lars Løkke Rasmussen selv stod fadder til loven.

Ekstra Bladet forsøger at få en kommentar fra Lars Løkke.